พร้อมการเปิดการเรียนการสอน 1 พฤศจิกายนนี้ ทุกคนต้องปฏิบัติตามข้อกำหนด ป้องกันการแพร่ระบาดโควิด
นายสุภัทร จำปาทอง ปลัดกระทรวงศึกษาธิการ กล่าวว่า วันที่ 1 พฤศจิกายนนี้โรงเรียนหลายแห่งจะเปิดการเรียนการสอน ภาคเรียนที่ 2 ปี 2564 ผ่านหลายรูปแบบ ซึ่งในแต่ละพื้นที่ต้องปฏิบัติตามข้อกำหนดภายใต้สถานการณ์โควิด-19  โดยเฉพาะพื้นที่ควบคุมสูงสุด (สีแดง) จำนวน 30 จังหวัด และพื้นที่ควบคุมสูงสุดและเข้มงวด (สีแดงเข้ม)  23 จังหวัด  ต้องทำการประเมินความพร้อมผ่านระบบ Thai Stop Covid Plus (TSC )  พร้อมดำเนินการตาม 6 มาตการหลัก  6 มาตรการเสริม และ 7 มาตรการเข้มข้น ที่สำคัญครูและบุคลากรในพื้นที่ควบคุมสูงสุด (สีแดง) หรือพื้นที่ควบคุมสูงสุดและเข้มงวด (สีแดงเข้ม) ต้องได้รับการฉีดวัคซีนครบ 2 เข็ม ตั้งแต่ร้อยละ 85 ขึ้นไป  เชื่อมั่นว่าหากทุกคนปฏิบัติตามมาตรการ รวมทั้งผู้ปกครองหรือบุคคลในครอบครัวได้รับการฉีดวัคซีนแล้ว จะทำให้เด็กมีความปลอดภัย พร้อมขอเชิญชวนเด็กที่มีอายุ 12 ปีขึ้นไป ยังสามารถเข้ารับการฉีดวัคซีนโดยแจ้งกับทางโรงเรียนได้   สำหรับแผนระยะยาวในส่วนของนักเรียนจะต้องเลื่อนชั้น ย้ำว่ากระทรวงศึกษาธิการยังไม่มีแนวทางการปรับหลักสูตร แต่จะปรับวิธีการสอนและการวัดประเมินผล เน้นให้เกิดความคิดสร้างสรรค์และการคิดวิเคราะห์ ขณะนี้ยังมีโรงเรียนในพื้นที่ควบคุม (สีส้ม) เปิดการเรียนการสอนไปแล้วกว่า 5 พันแห่ง ขณะที่โรงเรียนในพื้นที่อื่นๆ ได้มีการปรับการสอนผ่านรูปแบบออนไลน์  on-site  และออนแอร์ มั่นใจว่าไม่มีปัญหาเรื่องการจัดการเรียนการสอน